In Bretagne si à vût, invezit, une situazion avonde particolâr dal moment che al secont turni eletorâl il partît socialist al à sielzût di no fâ aleance cun Europe Ecologie. Si à vût, duncje, une corse a trê là che, dongje di chestis dôs formazions, al jere ancje l’UMP. I socialiscj a àn vût un pôc plui dal 50% dai vôts e 52 dai 83 conseîrs de assemblee regjonâl. L’UMP a ‘nd à vûts 20 (cul 32,36% dai vôts) e Europe Ecologie 11 (cul 17,37% des preferencis). Tra i elets di cheste ultime liste a son ancje cuatri rapresentants de Union Démocratique Bretonne, un in plui rispiet aes elezions regjonâls stadis. Il Parti Breton, che al veve sielzût di partecipâ aes elezions cu la liste nazionaliste “Nous te ferons Bretagne”, nol à rivât a passâ al secont turni ma al à miorât i siei risultâts. Inte regjon aministrative de Bretagne, cul 4,29% di vôts al prin turni, nol à rivât par pôc a passâ il soiâr dal 5% fissât par partecipâ ancje al secont. Intal dipartiment de Loire Atlantiche, che al è cjapât dentri intune altre regjon aministrative, al à vût il 2,62% des preferencis. In dut a son cuasi 60 mil i citadins che a àn dât il lôr vôt a cheste formazion politiche, cuintri dai 32 mil che le vevin votade intes elezions europeanis dal an passât.
Font: Le Monde, 21-22/03/10; UDB, 22/03/10; Parti Breton, 16/03/10; EFA, 23/03/10
fur_Latn fra_Latn